Landstræner Ulrik Wilbek er kommet tættere på en afgørelse i spørgsmålet om, hvem der skal repræsentere Danmark ved VM i herrehåndbold i Spanien i begyndelsen af det nye år. Torsdag udtog Wilbek de 18 spillere, der er med i de sidste træningsforberedelser inden VM-turneringen, og som skal spille med i den såkaldte Totalkredit Cup fra 4. til 6. januar. Den oprindelige bruttotrup er dermed skåret ned fra 28 spillere, og inden VM skal Wilbek have sorteret yderligere to spillere fra. Bo Spellerberg er igen en del af landsholdet, efter at have været fravalgt i en periode siden OL. Samtidig har Morten Olsen og Henrik Møllgaard spillet sig ind i VM-varmen i kraft af gode præstationer i efteråret. Truppen er som følger: Målmænd: Niklas Landin, Jannick Green Fløje: Hans Lindberg, Lasse Svan Hansen, Anders Eggert, Casper U. Mortensen. Bagspillere: Mikkel Hansen, Nikolaj Markussen, Rasmus Lauge, Henrik Møllgaard, Bo Spellerberg, Morten Olsen, Kasper Søndergaard, Kasper Irming, Mads Larsen. Stregspillere: Rene Toft Hansen, Henrik Toft Hansen, Jesper Nøddesbo. /ritzau/
Landstræner Ulrik Wilbek har skåret sin VM-bruttotrup ned til 18 spillere. Mads Mensah Larsen fra Aalborg Håndbold er fortsat med i truppen.